Бына шулай тамамланғайны ул саҡ беҙҙең әңгәмәбеҙ. Башҡортостандың халыҡ артисы Наил ағай Ғәлиев (Николай Афанасий улы Голов) менән. Республикабыҙҙың Федоровка районы “Юрковка” тигән украиндар йәшәгән бәләкәй генә ауылда тыуып, Стәрлебаш райо­нына күсеп килгәс, башҡорт, татар көй-моңдарына әсир булып, артабан бар ғүмерен, һәләт-талантын башҡорт музыка сәнғәтенә бағышлаған арҙаҡлы музыкантыбыҙҙың ижади ҡиммәттәре халҡыбыҙ күңеленә яҡтылыҡ, рухи кинәнес биреп, быуын-быуын моң-көйҙәрҙе оҙата йөрөй. Улар, тамаҡ ярып ҡысҡырып, халыҡтар дуҫлығына саҡырыу­ҙарҙан да үтемлерәк итеп, шул дуҫлыҡты нығытыуға хеҙмәт итә.